La Conselleria d'Educació, Cultura i Esport convoca beques per a afavorir la presència de dones en determinats cicles formatius de grau mitjà i superior que estan més masculinitzats
07 de juliol 2020

![](/media/25pfwqtd/87c_ies-jorge-juan.jpg)  
Centre IES Jorge Juan en el qual s'imparteix Formació Professional​​​  
  

La Conselleria d'Educació, Cultura i Esport ha convocat beques de fins a 600 euros cadascuna amb la finalitat de fomentar l'accés de les alumnes a cicles formatius de Formació Professional Bàsica, de grau mitjà i superior en centres educatius públics valencians. En concret, els cicles pertanyen a les famílies professionals d'Electricitat i Electrònica, Energia i Aigua, Fabricació Mecànica, Instal·lació i Manteniment i Transport i Manteniment de Vehicles.

  

Estes ajudes estan destinades a facilitar la realització de determinats cicles formatius, que compten amb una presència femenina molt escassa, però que presenten una bona inserció professional. Per això, a través d'estes subvencions es tracta de fomentar la incorporació de la dona a un sector amb gran potencial laboral.

  

En esta mateixa línia, el Consell de la Formació Professional de Sagunt té com un dels seus principals objectius fomentar la igualtat d'oportunitats perquè totes les persones del municipi puguen accedir al món laboral en igualtat de condicions i sense condicionants. Per a treballar en este sentit es van crear diversos grups de treball, un dels quals és ‘Decidir sense barreres’, l'objectiu de les quals és fomentar l'elecció dels graus tècnics de Formació Professional que, tradicionalment, estan més masculinitzats. De la mateixa manera, també es busca fomentar l'elecció de graus triats tradicionalment per dones entre els hòmens.

  

Tal com explica el regidor d'Educació de l'Ajuntament de Sagunt, José Manuel Tarazona, estes ajudes de Conselleria han eixit després d'una reunió de la Comissió Permanent del Consell Sectorial de la Formació Professional de Sagunt, que va tindre lloc el passat 29 de juny de manera virtual, a través de la qual es van proposar, entre d'altres assumptes, diferents actuacions que es duran a terme durant este any acadèmic. Esta sessió va estar presidida per la regidora de Promoció Econòmica i Industrial, María José Carrera, i va comptar amb la vicepresidència del regidor d'Educació, així com amb representació del món acadèmic, sindical, empresarial i de l'administració autonòmica i local. Entre les principals conclusions d'esta reunió destaquen les activitats transversals, com, per exemple, l'accés en igualtat de condicions a tots els cicles de l'FP.

  

En declaracions del regidor d'Educació, José Manuel Tarazona, «volem fer ressò d'estes ajudes que ha publicat la Generalitat Valenciana perquè considerem que, en l'àmbit de la Formació Professional, cal trencar els sostres de cristall i els prejudicis per raons de gènere o sexe a l'hora de triar i obtindre una formació acadèmica i, posteriorment, poder exercir una professió. Per això, i com en els nostres instituts d'FP comptem amb cicles formatius que estan contemplats en els objectius d'estes ajudes, volem donar-los difusió des del Consell Sectorial de l'FP, ja que tenen com a objectiu facilitar que les dones es matriculen en aquells cicles formatius que capaciten per a treballar professionalment en ocupacions que estan altament masculinitzades».

  

Amb estes subvencions, la Conselleria d'Educació, Cultura i Esport preveu invertir un total de 98 200 euros en ajudes que oscil·len entre un màxim de 600 euros i un mínim de 392,80 euros. Això permet atorgar un mínim de 163 beques de 600 euros o, en el cas que hi haja més demanda, un màxim de 250 ajudes per valor de 392,80 euros. Cal destacar que, a més, esta subvenció és totalment compatible amb altres beques.

  

Les persones interessades a optar a les beques poden presentar la sol·licitud fins al pròxim 19 de juliol. La tramitació i la presentació de sol·licituds s'han de realitzar preferentment per mitjans electrònics en la plataforma de tramitació de la Generalitat ([consultar ací​](https://www.gva.es/es/inicio/procedimientos?id_proc=14700)), o bé presencialment en el Registre General de la Conselleria d'Educació, Cultura i Esport (avinguda de Campanar, 32, de València). Per a obtindre més informació es pot consultar el següent enllaç: [http://www.ceice.gva.es/es/inicio/area\_de\_prensa/not\_detalle\_area\_prensa?id=860623](http://www.ceice.gva.es/es/inicio/area_de_prensa/not_detalle_area_prensa?id=860623) o bé la [resolució](http://www.dogv.gva.es/datos/2020/06/04/pdf/2020_4043.pdf) publicada en el DOGV.

  

​

*   [](http://www.facebook.com/sharer.php?u=https://aytosagunto.es/va/actualitat/la-conselleria-d-educacio-cultura-i-esport-convoca-beques-per-a-afavorir-la-presencia-de-dones-en-determinats-cicles-formatius-de-grau-mitja-i-superior-que-estan-mes-masculinitzats/ "Facebook")
*   [](http://twitter.com/share?url=https://aytosagunto.es/va/actualitat/la-conselleria-d-educacio-cultura-i-esport-convoca-beques-per-a-afavorir-la-presencia-de-dones-en-determinats-cicles-formatius-de-grau-mitja-i-superior-que-estan-mes-masculinitzats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-conselleria-d-educacio-cultura-i-esport-convoca-beques-per-a-afavorir-la-presencia-de-dones-en-determinats-cicles-formatius-de-grau-mitja-i-superior-que-estan-mes-masculinitzats/ "Linked In")
*   [](mailto:?body=https://aytosagunto.es/va/actualitat/la-conselleria-d-educacio-cultura-i-esport-convoca-beques-per-a-afavorir-la-presencia-de-dones-en-determinats-cicles-formatius-de-grau-mitja-i-superior-que-estan-mes-masculinitzats/)